DEĊIŻJONI TAL-KUMMISSJONI
tal-31 ta' Ottubru 2006
li tfassal il-lista ta' reġjuni u żoni eliġibbli għal finanzjament mill-Fond Ewropew għall-Iżvilupp Reġjonali taħt il-fergħat transkonfinali u transnazzjonali ta' l-objettiv tal-kooperazzjoni territorjali Ewropea għall-perjodu 2007-2013
(innotifikata taħt dokument numru C(2006) 5144)
(2006/769/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1083/2006 ta' 11/07/2006 li jistipula dispożizzjonijiet ġenerali għall-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni (1), u partikolarment l-Artikolu 7 tiegħu,
Wara li kkonsultat il-Kumitat ta' Koordinament tal-Fondi msemmi fl-Artikolu 103 tar-Regolament (KE) Nru 1083/2006,
Billi:
(1)
Skond il-punt (c) ta' l-Artikolu 3(2) tar-Regolament tal-Kunsil (KE) Nru 1083/2006 l-objettiv tal-kooperazzjoni territorjali Ewropea għandu l-għan li jsaħħaħ il-kooperazzjoni transkonfinali permezz ta' inizjattivi konġunti lokali u reġjonali u l-kooperazzjoni transnazzjonali permezz ta' azzjoni li twassal għall-iżvilupp territorjali integrat marbuta mal-prijoritajiet Komunitarji.
(2)
Skond l-ewwel subparagrafu ta' l-Artikolu 7(1) tar-Regolament tal-Kunsill (KE) Nru 1083/2006 ir-reġjuni tal-livell NUTS III tal-Komunità li jinsabu fuq il-fruntieri interni kollha u fuq ċerti fruntieri esterni mdawra bl-art u r-reġjuni kollha tal-livell NUTS III tal-Komunità li jinsabu fuq il-fruntieri marittimi li, b'regola ġenerali, huma sseparati b'massimu ta' 150 kilometru - meta wieħed iqis l-aġġustamenti potenzjali meħtieġa biex ikunu żgurati l-koerenza u l-kontinwità ta' l-azzjonijiet ta' kooperazzjoni - għandhom ikunu eliġibbli għal finanzjament mill-Fond Ewropew għall-Iżvilupp Reġjonali skond l-objettiv tal-kooperazzjoni territorjali Ewropea.
(3)
Skond l-Artikolu 7(2) tar-Regolament tal-Kunsill (KE) Nru 1083/2006, iż-żoni transnazzjonali huma wkoll eliġibbli għall-finanzjament.
(4)
Jinħtieġ li jiġu stabbiliti l-listi ta' reġjuni u żoni eliġibbi.
(5)
Il-miżuri stipulati f'din id-Deċiżjoni huma fi qbil ma' l-opinjoni tal-Kumitat ta' Koordinament tal-Fondi.
ADOTTAT DIN ID-DEĊIŻJONI:
Artikolu 1
Għall-fini tal-kooperazzjoni transkonfinali, kif imsemmija fl-Artikolu 7(1) tar-Regolament (KE) Nru 1083/2006, ir-reġjuni eliġibbli għall-finanzjament mill-Fond Ewropew għall-Iżvilupp Reġjonali taħt l-objettiv tal-kooperazzjoni territorjali Ewopea għandhom ikunu dawk elenkati fl-Anness I.
Artikolu 2
Għall-fini tal-kooperazzjoni transnazzjonali, kif imsemmija fl-Artikolu 7(2) tar-Regolament (KE) Nru 1083/2006, iż-żoni eliġibbli għall-finanzjament mill-Fond Ewropew għall-Iżvilupp Reġjonali taħt l-objettiv tal-kooperazzjoni territorjali Ewropea għandhom ikunu dawk elenkati fl-Anness II.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussel, 31 ta' Ottubru 2006.